
Mārstaļu iela 19, Rīga, LV-1050, tālr. 67099100, fakss 67099118, e-pasts pasts@mkd.gov.lv, www.mkd.gov.lv



/Pers. A/
E‑pasts: /elektroniskā pasta adrese/

/"Nosaukums A"/
tiesiskās aizsardzības procesa
uzraugošajai personai /Uzraugošā persona/
E-pasts: /elektroniskā pasta adrese/


Par /pers. A/ sūdzību par tiesiskās aizsardzības procesa uzraugošās personas /Uzraugošā persona/ rīcību /SIA "Nosaukums A"/ tiesiskās aizsardzības procesā

Maksātnespējas kontroles dienestā 2025. gada 21. aprīlī elektroniskā pasta sūtījumā saņemta /pers. A/ (turpmāk – Iesniedzējs) neparakstīta 2026. gada 21. aprīļa sūdzība (turpmāk – Sūdzība) par /SIA "Nosaukums A"/, /reģistrācijas numurs/, (turpmāk – Parādnieks) tiesiskās aizsardzības procesa (turpmāk – TAP) uzraugošās personas /Uzraugošā persona/, Uzņēmumu reģistra piešķirtais identifikācijas /numurs/, (turpmāk – Uzraugošā persona) rīcību.
Maksātnespējas kontroles dienests ar 2026. gada 23. aprīļa lēmumu /lēmuma numurs/ Sūdzību atstāja bez virzības, nosakot termiņu trūkumu novēršanai.
Maksātnespējas kontroles dienestā 2026. gada 23. aprīlī saņemta Iesniedzēja Sūdzība, kurai novēsti trūkumi. Proti, Sūdzība 2026. gada 23. aprīlī parakstīta ar drošu elektronisko parakstu.
Izskatot Maksātnespējas kontroles dienesta rīcībā esošo informāciju par Parādnieka TAP gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ (turpmāk – TAP lieta) nolemts īstenot Parādnieka TAP, apstiprināt Parādnieka TAP pasākuma plānu un noteikt TAP īstenošanas termiņu četrus gadus, skaitot no /datums/.
Ar /tiesas nosaukums/ /datums/ lēmumu par Parādnieka TAP uzraugošo personu TAP pasākuma plāna izpildes uzraudzībai iecelta Uzraugošā persona.
Ar /tiesas nosaukums/ /datums/ spriedumu TAP lietā apmierināts Parādnieka pieteikums, izbeigts Parādnieka TAP un pasludināts Parādnieka maksātnespējas process.
[2] Sūdzībā norādīts turpmākais.
Iesniedzējs informē, ka Parādniekam tiek īstenots TAP, kura uzraudzību veic Uzraugošā persona. Iesniedzējs ir Parādnieka darbinieks, kuram nav izmaksāta darba samaksa par diviem mēnešiem. Parāds nav samaksāts jau sešus mēnešus.
Iesniedzējs Sūdzību pamato ar:
1) saziņas ignorēšanu;
2) TAP pasākumu plāna nepildīšanu;
3) bezdarbību.
Iesniedzējs ir atkārtoti mēģinājis sazināties ar Uzraugošo personu gan telefoniski, gan rakstot SMS, e‑pastu, WhatsApp, lai noskaidrotu informāciju par TAP pasākumu plāna izpildi un Iesniedzēja kā darbinieka prasījumu apmierināšanas kārtību. Uzraugošā persona uz saziņu neatbild un sniegt informāciju atsakās.
Parādnieks jau ilgstoši (jau pusgadu) nepilda saistības pret Iesniedzēju kā darbinieku. Uzraugošajai personai saskaņā ar Maksātnespējas likuma 49. pantu ir pienākums uzraudzīt plāna izpildi un informēt tiesu, ja parādnieks nepilda plānā noteiktos maksājumus.
Tā kā Parādnieks nemaksā darba algu, Uzraugošajai personai bija pienākums iesniegt tiesā pieteikumu par TAP izbeigšanu, kam sekotu maksātnespējas procesa pasludināšana. Tas ļautu Iesniedzējam saņemt atlīdzību no darbinieku prasījumu garantiju fonda. Uzraugošās personas bezdarbība liedz Iesniedzējam realizēt Iesniedzēja likumīgās tiesības uz darba samaksu.
Ņemot vērā minēto, Iesniedzējs lūdz Maksātnespējas kontroles dienestu:
1) uzsākt pārbaudi par Uzraugošās personas rīcību (bezdarbību) Parādnieka TAP ietvaros;
2) uzlikt Uzraugošajai personai pienākumu sniegt Iesniedzējam atbildi par parāda atmaksas gaitu;
3) izvērtēt, vai Uzraugošā persona nav pieļāvusi profesionālās ētikas vai likuma pārkāpumus, neziņojot tiesai par TAP plāna neizpildi.
[3] Maksātnespējas kontroles dienests 2026. gada 27. aprīļa vēstulē /numurs/ lūdza Uzraugošajai personai iesniegt rakstveida paskaidrojumus par Sūdzībā minētajiem apstākļiem.
[bookmark: _Hlk152911761][4] Maksātnespējas kontroles dienestā 2026. gada 12. maijā saņemta Uzraugošās personas 2026. gada 12. maija vēstule /numurs/ (turpmāk – Paskaidrojumi), kurā sniegti paskaidrojumi par Sūdzību.
Paskaidrojumos norādīts turpmākais.
[4.1] Uzraugošā persona 2026. gada 21. janvārī Parādniekam nosūtīja vēstuli /numurs/, kurā Uzraugošā persona pieprasīja Parādniekam, nekavējoties, bet ne vēlāk kā līdz 2026. gada 4. februārim, informēt Uzraugošo personu par TAP norisi un saimniecisko darbību.
Vienlaikus Uzraugošā persona vērsa Parādnieka uzmanību, ka [..] saskaņā ar Maksātnespējas likuma 51. panta 5. punktu parādnieks iesniedz tiesai maksātnespējas procesa pieteikumu, vienlaikus lūdzot izbeigt tiesiskās aizsardzības procesu, ja nespēj nokārtot tiesiskās aizsardzības procesa pasākumu plānā noteiktās saistības (57. panta pirmās daļas 9. punkts) [..] Attiecīgi /SIA "Nosaukums A"/ ir jāizvērtē vai, ņemot vērā Uzraugošas personas rīcībā esošo informāciju, ka /SIA "Nosaukums A"/ nespēj nokārtot tiesiskās aizsardzības procesa pasākumu plānā noteiktās saistības, uz to ir attiecināmas Maksātnespējas likuma 51. panta 5. punkta prasības [..].
[4.2] Ar /tiesas nosaukums/ 2026. gada 18. februāra lēmumu TAP lietā nolemts noraidīt Parādnieka lūgumu par atbrīvošanu no valsts nodevas un maksātnespējas procesa depozīta samaksas, iesniedzot maksātnespējas procesa pieteikumu. Tāpat nolemts atstāt bez virzības Parādnieka maksātnespējas procesa pieteikumu, nosakot termiņu līdz 2026. gada 18. martam lēmumā norādītā trūkuma novēršanai.
Ar /tiesas nosaukums/ 2026. gada 19. marta lēmumu TAP lietā nolemts arī noraidīt Parādnieka lūgumu par procesuālā termiņa pagarināšanu.
/Tiesas nosaukums/ /datums/ tiks izskatīta TAP lieta.
Uzraugošā persona norāda, ka Maksātnespējas likumā nav noteikts Uzraugošās personas pienākums tiesā iesniegt Parādnieka maksātnespējas procesa pieteikumu un Parādnieka vietā samaksāt depozītu.
Attiecīgi Uzraugošā persona neplāno veikt nekādas turpmākas darbības.
[4.3] Uzraugošā persona papildus norāda, ka Uzraugošajai personai saziņā ar Parādnieka kreditoriem nav jāizmanto ne SMS, ne WhatsApp.
Parādnieka kreditoriem saziņā ar Uzraugošo personu ir jāizmanto rakstveida saziņa, kurai ir dokumentu juridiskais spēks.
Uzraugošā persona no Iesniedzēja nav saņēmusi nevienu iesniegumu vai informācijas pieprasījumu, kuram būtu dokumentu juridiskais spēks.
Iesniedzējs Sūdzībā nav norādījis pretējo.
Lietā nav strīda, ka Iesniedzējs kā Parādnieka darbinieks ir bijis informēts, ka Parādnieks nepilda TAP pasākumu plānu attiecībā uz Iesniedzēju.
Saskaņā ar Maksātnespējas likuma normām Iesniedzējam bija nodrošināta iespēja, kā Parādnieka darbiniekam, tiesā iesniegt Parādnieka maksātnespējas procesa pieteikumu.
Pamatojoties uz minēto, Administratore lūdz Sūdzību noraidīt kā nepamatotu.
[5] Izvērtējot Sūdzību, Uzraugošās personas sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
[5.1] Maksātnespējas kontroles dienests veic TAP uzraugošo personu uzraudzību un izskata sūdzības par TAP uzraugošo personu rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:1] [1:  Maksātnespējas likuma 174.1 panta 11. punkts.] 

Kreditors, komercsabiedrība vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par TAP uzraugošo personu rīcību.[footnoteRef:2] [2:  Maksātnespējas likuma 176. panta pirmā daļa.] 

[5.2] Sūdzībā izteiktas pretenzijas par Uzraugošās personas rīcību:
1) neuzraugot TAP pasākumu plāna izpildi un neiesniedzot tiesā pieteikumu par TAP izbeigšanu;
2) ignorējot Iesniedzēja vēlmi saņemt ziņas par Parādnieka TAP norisi un Iesniedzēja kā darbinieka prasījuma segšanas kārtību. 
[5.3] TAP ir tiesisku pasākumu kopums, kura mērķis ir atjaunot parādnieka spēju nokārtot savas saistības, ja parādnieks nonācis finansiālās grūtībās vai uzskata, ka tajās nonāks.[footnoteRef:3]  [3:  Maksātnespējas likuma 3. pants.] 

Atšķirībā no juridiskās personas maksātnespējas procesa, kurā parādnieks zaudē tiesības rīkoties ar visu savu mantu, kā arī ar viņa valdījumā vai turējumā esošo trešajām personām piederošo mantu, un šīs tiesības iegūst maksātnespējas procesa administrators, TAP procesa laikā parādnieka vadību turpina veikt parādnieka izpildinstitūcija, ievērojot Maksātnespējas likumā[footnoteRef:4] noteiktos ierobežojumus un pienākumus. [4:  Maksātnespējas likuma 49. pants.] 

Parādniekam TAP ir pienākums pildīt TAP pasākumu plānu un segt TAP izmaksas.[footnoteRef:5] Nevar būt strīda, ka darbinieki ir nesaraujami saistīti ar veicamo saimniecisko darbību (pamatdarbības veidu) un ienākumu gūšanu. Līdz ar to darba samaksa ir TAP izmaksas, kuras parādniekam ir pienākums segt. Tādējādi nav pieļaujams, ka bez darbinieku piekrišanas tiek kavēti darbinieku darba samaksas maksājumi. [5:  Maksātnespējas likuma 49. panta trešās daļas 1., 3. punkts.] 

Līdz ar to Parādnieks TAP ir atbildīgs par darbinieku likumisko interešu ievērošanu, tostarp darba samaksas veikšanu. Savukārt uzraugošās personas pienākums ir uzraudzīt parādnieka rīcību TAP pasākumu plāna un kārtējo saistību izpildē.[footnoteRef:6]  [6:  Maksātnespējas likuma 50. panta pirmā daļa.] 

Lai veicinātu efektīvu un likumīgu TAP mērķa sasniegšanu, no uzraugošās personas TAP ir sagaidāmas aktīvas darbības informācijas noskaidrošanā un izvērtēšanā saistībā ar kārtējo maksājumu, tostarp darba samaksas, neveikšanu.
Darbinieki tiek uzskatīti par sociāli vājākajām personām un tādām personām, kam papildus nepieciešama īpaša tiesiska aizsardzība. No darba tiesisko attiecību regulējuma izriet, ka viena no pusēm – darbinieks, atrodas ekonomiskajā ziņā vājākā pozīcijā.[footnoteRef:7] Līdz ar to uzraugošajai personai ar īpašu rūpību būtu jāpārliecinās, vai netiek kavēti darbinieku darba samaksas maksājumi. [7:  Latvijas Republikas Satversmes tiesas 2012. gada 20. aprīļa spriedums Nr. 2011-16-01, 15. punkts. Pieejams: https://www.satv.tiesa.gov.lv/web/viewer.html?file=/wp-content/uploads/2016/02/2011-16-01_Spriedums.pdf#search= ] 

Vienlaikus TAP uzraugošā persona neatbild par parādnieka rīcību un darījumiem.[footnoteRef:8] Tā kā parādnieka pārvaldīšanu veic pats parādnieks, uzraugošajai personai TAP nav paredzētas tiesības parādnieka vārdā veikt darba algas samaksu vai uzlikt parādniekam pienākumu darba alga samaksu veikt. Proti, uzraugošā persona TAP laikā veic TAP uzraudzību, nevis parādnieka pārvaldīšanu. [8:  Maksātnespējas likuma 12.8 panta otrā daļa.] 

Līdz ar to no darba tiesiskajām attiecībām izrietoši strīdi sākotnēji būtu jārisina ar pašu darba devēju, proti, Parādnieku. Ja nav iespējams rast risinājumu ar Parādnieku, darbiniekam ir tiesības vērsties pie TAP uzraugošās personas.
Maksātnespējas likums paredz, ka uzraugošā persona, veicot TAP uzraudzību, pieprasa un saņem no parādnieka visas ziņas par TAP norisi un saimniecisko darbību[footnoteRef:9], kā arī sniedz ziņas kreditoriem, tiesai un citām likumā noteiktām personām[footnoteRef:10]. [9:  Maksātnespējas likuma 50. panta otrās daļas 4. punkts.]  [10:  Maksātnespējas likuma 50. panta piektās daļas 2. punkts, 51. panta trešā daļa.] 

Maksātnespējas kontroles dienests jau 2026. gada 23. aprīļa lēmumā /numurs/ informēja Iesniedzēju, ka TAP reglamentējošās tiesību normas neparedz TAP uzraugošās personas tiesības iesniegt tiesā pieteikumu par TAP izbeigšanu. Likumdevējs šādas tiesības ir piešķīris parādniekam un kreditoriem.[footnoteRef:11] TAP uzraugošās personas pienākums ir uzraudzīt TAP pasākumu plāna izpildi un par TAP pasākumu plāna neizpildi informēt kreditorus.[footnoteRef:12] [11:  Maksātnespējas likuma 51. pants.]  [12:  Maksātnespējas likuma 50. panta otrās daļas 3., 5. punkts, piektās daļas 2. punkts, 51. panta trešā daļa.] 

Maksātnespējas kontroles dienests ņem vērā, ka Iesniedzējs nav iekļauts Parādnieka TAP pasākumu plānā kā kreditors, kuru Uzraugošajai personai būtu pienākums informēt.[footnoteRef:13] [13:  Maksātnespējas likuma 51. panta trešās daļas 2. punkts.] 

Izvērtējot Parādnieka TAP norises apstākļus, Maksātnespējas kontroles dienestam šā lēmuma sagatavošanas brīdī nav pamata uzskatīt, ka Uzraugošā persona būtu TAP uzraudzību veikusi neatbilstoši likumdevēja piešķirtajām pilnvarām.[footnoteRef:14] [14:  Maksātnespējas likuma 50. pants.] 

Līdz ar to Sūdzība daļā par Uzraugošās personas rīcību, uzraugot Parādnieka TAP norisi un neiesniedzot tiesā pieteikumu par TAP izbeigšanu, ir noraidāma.
[5.4] Lai gan Sūdzībā ir norādes, ka Iesniedzējs ir mēģinājis sazināties ar Uzraugošo personu, bet tas nav izdevies, Maksātnespējas kontroles dienesta rīcībā nav pierādījumu, kas to apliecinātu[footnoteRef:15]. Līdz ar to Maksātnespējas kontroles dienestam nav pamata secināt, ka Uzraugošā persona būtu atteikusies rīkoties, lai noskaidrotu lietas faktiskos apstākļus un sniegtu atbildi. [15:  Neizriet arī no ierakstiem Elektroniskajā maksātnespējas uzskaites sistēmā.] 

Papildus vēršama uzmanība, ka, lai dokuments iegūtu juridisku spēku un tas būtu saistošs citām personām[footnoteRef:16], dokumentam ir jābūt pašrocīgi parakstītam[footnoteRef:17]. Proti, lai elektroniskajā pasta sūtījumā sūtīts dokuments iegūtu juridisku spēku, tam jābūt parakstītam ar drošu elektronisko parakstu. [16:  Dokumenta juridiskais spēks nodrošina iespēju izmantot attiecīgo dokumentu tiesību īstenošanai vai likumisko interešu aizstāvībai. Dokuments, kuram nav juridiska spēka, citām organizācijām un fiziskajām personām nav saistošs, bet ir saistošs šā dokumenta autoram (Dokumentu juridiskā spēka likuma 1. panta otrā daļa).]  [17:  Dokumentu juridiskā spēka likuma 2. panta otrā daļa, 4. panta pirmās daļas 3. punkts, 5. pants. Elektronisko dokumentu likuma 3. pants.] 

Vienlaikus gan atzīstams, ka mūsdienās savstarpējā komunikācija nav iedomājama bez elektroniskās saziņas, tādējādi nodrošinot aprites ātrumu. Lai gan nav strīda, ka dokumentam bez droša elektroniskā paraksta nav juridiskā spēka, tomēr savstarpējā komunikācijā, nodrošinot aprites ātrumu un vienkāršību, savstarpēji vienojoties, ir pieļaujama e-pasta sarakste bez droša elektroniskā paraksta izmantošanas. 
TAP uzraugošajai personai, saņemot dokumentu, kas nav noformēts atbilstoši Dokumentu juridiskā spēka likuma prasībām, no sūtītāja, kuru spēj identificēt, būtu jāinformē sūtītāju par dokumentu neatbilstību normatīvo aktu prasībām un līdz ar to atstāšanu bez izskatīšanas.
Tomēr vienlaikus arī secināms, ka konkrētajā gadījumā Maksātnespējas kontroles dienesta rīcībā nav nepārprotamu pierādījumu, kas apliecinātu, ka Uzraugošā persona spēja vai viņai bija jāspēj identificēt Iesniedzējs. Tāpat Maksātnespējas kontroles dienesta rīcībā nav pierādījumu[footnoteRef:18], kas apliecinātu Iesniedzēja saraksti ar Uzraugošo personu. [18:  Neizriet arī no ierakstiem Elektroniskajā maksātnespējas uzskaites sistēmā.] 

Izvērtējot minēto, secināms, ka Sūdzība šajā daļā ir noraidāma.
[5.5] Papildus Maksātnespējas kontroles dienests informē, ka ar /tiesas nosaukums/ /datums/ spriedumu TAP lietā apmierināts Parādnieka pieteikums, izbeigts Parādnieka TAP, pasludināts Parādnieka maksātnespējas process[footnoteRef:19]. Par Parādnieka maksātnespējas procesa administratoru (turpmāk – administrators) iecelta /Administrators/, /amata apliecības numurs/, (turpmāk – Administratore) prakses vietas adrese: /adrese/, e-pasta adrese: /elektroniskā pasta adrese/, /tālruņa numurs/[footnoteRef:20]. [19:  Maksātnespējas reģistrā ieraksts par Parādnieka maksātnespējas procesa pasludināšanu veikts /datums/ Pieejams: /saite uz mājas lapu/]  [20:  Ziņas par administratoru kontaktinformāciju pieejamas maksātnespējas reģistrā. Skatīt: https://maksatnespeja.ur.gov.lv/insolvency/practitioner/lv] 

Līdz ar to Parādnieks ir zaudējis tiesības rīkoties ar visu savu mantu, kā arī ir apturēta Parādnieka pārvaldes institūciju darbība. Turpmāk Parādnieka pārvaldīšanu veiks Administratore.[footnoteRef:21] Tādējādi darba devēja vietā stājas Administratore, pārņemot visas darba devēja tiesības un pienākumus. [21:  Maksātnespējas likuma 63. panta pirmās daļas 1.,2. punkts.] 

Līdz ar Parādnieka maksātnespējas procesa pasludināšanu Parādnieka darbinieki kļūst par kreditoriem. Ievērojot minēto, Iesniedzējam lieki nekavējoties[footnoteRef:22] ir jāiesniedz kreditora (darbinieka) prasījums[footnoteRef:23], lai nezaudētu savas prasījuma tiesības pret Parādnieku. [22:  Kreditora (darbinieka) prasījums iesniedzams administratoram mēneša laikā no dienas, kad maksātnespējas reģistrā izdarīts ieraksts par darba devēja maksātnespējas procesa pasludināšanu. Ja kreditora prasījumu iesniedz nokavējot mēneša termiņu, tad netiek piešķirtas balsstiesības. Lai nezaudētu kreditoru prasījum un savas prasījuma tiesības pret darba devēju, kreditora (darbinieka) prasījums administratoram jāiesniedz termiņā, kas nav ilgāks par sešiem mēnešiem no dienas, kad maksātnespējas reģistrā izdarīts ieraksts par darba devēja maksātnespējas procesa pasludināšanu, bet ne vēlāk kā līdz dienai, kad noteiktā kārtībā sastādīts kreditoru prasījumu apmierināšanas plāns. Pēc minētā termiņa darbinieks zaudē kreditora statusu un savas prasījuma tiesības pret darba devēju (Maksātnespējas likuma 73. pants).]  [23:  Skatīt arī Maksātnespējas kontroles dienesta tīmekļa vietnes sadaļu "Par darbinieku aizsardzību". Pieejama: https://www.mkd.gov.lv/lv/par-darbinieku-aizsardzibu] 

Papildus Maksātnespējas kontroles dienests aicina Iesniedzēju rakstveida saziņā ar Administratori dokumentus pašrocīgi parakstīt (piemēram, ar drošu elektronisko parakstu), lai nodrošinātu, ka tie ir saistoši un vērā ņemami.
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 11. punktu, 174.2 panta pirmās daļas 7. punktu, 175. panta pirmās daļas 2. punktu, 176. panta pirmo un otro daļu,

nolēmu:

/Pers. A/ 2026. gada 23. aprīlī parakstīto sūdzību par /SIA "Nosaukums A"/, /reģistrācijas numurs/, tiesiskās aizsardzības procesa uzraugošās personas /Uzraugošā persona/, Uzņēmumu reģistra piešķirtais identifikācijas /numurs/, rīcību noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

